Miriam Ezagui

Miriam Malnik-Ezagui (1986ko apirilaren 27a) estatubatuar emagin eta Interneteko ospetsua da, judu ortodoxoen bizimoduari eta tradizioei buruzko bideoengatik ezaguna.

 Bizitza 
Miriam Malnik Marylanden hazi zen, oso sinestun ez zen familia judu batean. 9 urte zituela, bere familia ortodoxo bihurtu zen.

Miriamen amona Lilly Appelbaum Malnik da, hamalau hilabetez Auschwitz kontzentrazio-esparruan preso egon zen eta Holokaustotik bizirik atera zen belgikarra. Aitona, Abraham Malnik, lituaniarra zen eta Holokaustotik bizirik atera zen baita ere. Haren osaba-izeba zaharrak Holokaustoan hil ziren.

Miriam Ezaguik emagin gisa lan egiten du New Yorkeko Ospitale Presbiterianoan eta bere negozioa zuzentzen du, Birthing With Miriam, erditze aurreko klaseak eskaintzen dituen programa.

2020ko maiatzean hasi zen sare sozialetarako bideoak grabatzen. 2024ko datuen arabera, 614.000 jarraitzaile baino gehiago ditu Instagramen eta 2 milioi inguru TikToken. Bere lehen bideoak haurrak soinean eramatean zentratuta zeuden, baina 2022ko otsailean antisemitismoari eta identitate juduari buruzko bideo batzuk egin zituen. Ezaguiren bideo gehienak juduen kulturaren, erlijioaren, historiaren eta praktiken ingurukoak dira.

2022ko apirilean bere amona filmatzen hasi zen, Bigarren Mundu Gerran eta kontzentrazio-esparru batean bizitzeaz hitz egin zuena. Bideo horietako batek 23 milioi ikustaldi baino gehiago jaso ditu.

2023ko irailean, Hey Alma aldizkariak tiktoker judu onena izendatu zuen.

2024ko apirilean, Bizien Martxan parte hartu zuen TikTokek bultzatutako bidaia baten baitan. Bidaian zehar, Auschwitz bisitatu zuen, bere amona preso zegoen kontzentrazio-esparrua.

Aron Ezagui paramedikuarekin ezkonduta dago eta bost alaba ditu. New Yorkeko Brooklyn auzoan bizi dira. Judu ortodoxoak dira eta hasidismoaren erlijio-praktika tradizionalak jarraitzen dituzte.

 Erreferentziak 

 Kanpo estekak 

Kategoria:Marylandarrak
Kategoria:Brooklyndarrak
Kategoria:Emaginak
Kategoria:TikTokerrak
Kategoria:Estatubatuar juduak
Kategoria:Judu ortodoxoak
Kategoria:Ameriketako Estatu Batuetako erizainak